冬日來觀鼓山新閣偶成古風三十韻
作者：李綱
朝代：宋

paragraphs: 尋盟訪鼓山，風物宛如昨。
山中有開士，彈指成傑閣。
應真飛錫來，一一得所託。
翬飛騫棟甍，絢爛麗丹雘。
峨峨大頂峰，孤影入簷角。
乃知象教力，建立必卓犖。
却爲靈源遊，雲木互參錯。
巖深松桂香，石古苔蘚剝。
冬温日清美，景短氣蕭索。
天然資野逸，安用遮翠幕。
快哉緬登臨，及此小搖落。
乘髙望瀛海，南極露垠堮。
蓬壺在跬步，誰謂仙山邈。
蒼茫杳靄中，萬象恣磅礴。
迴頭睇中原，郡國半沙漠。
犬羊污宫殿，蛇豕穴城郭。
疇能挽天河，一洗氛祲惡。
我生多艱虞，久矣衰病作。
君恩聽言歸，養拙侣猿鶴。
忽忽歲遒盡，平子殊不樂。
幸同二三子，杖履徧丘壑。
躋攀力尚强，談笑心無怍。
野鹿飽豐甘，冥鴻在寥廓。
翻思軒冕間，何異遭束縳。
斯遊信清絕，妙賞寄寂寞。
晚來凄以風，遠色秀增岳。
泠泠鐘磬聲，随月度林薄。
惄焉感時心，未免如隕籜。
倘能駕雲螭，豈復憂世瘼。
會當期若士，相與踞龜殻。